Simon Barrington-Ward

Simon Barrington-Ward (født 27. mai 1930 i London, død 11. april 2020) var en britisk geistlig som var biskop i Church of England.

Liv og virke

Bakgrunn
Barrington-Ward var sønn av Robert Barrington-Ward, som var redaktør for avisen The Times, og hans hustru Margaret Adele Barrington-Ward. Han ble utdannet ved Eton College og Magdalene College i Cambridge, hvorfra han gikk ut med Bachelor of Arts.

Anglikansk prest
Etter tjeneste som pilot officer i Royal Air Force underviste han ved teologiske colleger før han selv ble presteviet. Han ble ordinert til diakon under en mikkelsmessgudstjeneste 30. september 1956 av assisterende biskop Gordon Walsh i Ely Cathedral. I 1957 ble han presteviet.

Han var generalsekretær for misjonsselskapet Church Missionary Society (CMS) fra 1975 til 1985.

Biskop
Fra 1985 til 1997 var han den syvende biskop av Coventry. Han ble bispeviet av Robert Runcie, erkebiskop av Canterbury, på allehelgensdagsmessen som ble holdt 1. november 1985 i Westminster Abbey.

Barrington-Ward var forfatter av flere teologiske bøker: Love Will Out (1988), Why God? (1993), The Jesus Prayer (1996) og Praying the Jesus Prayer Together (2001).

Barrington-Ward var senere biskop med ansvar for sjelesorg ved University of Cambridge, honorary assistant bishop i bispedømmet Ely, honorary assistant chaplain for Magdalene College, der han hadde vært honorary fellow siden 1987, og chaplain to the staff på Ridley Hall i Cambridge.

Han døde i april 2020 i en alder av 89 av covid-19.

Referanser

Eksterne lenker 
 
 

Engelske anglikanske biskoper
Britiske offiserer
Engelske anglikanske teologer
Britiske forfattere
Personer fra London
Dødsfall relatert til covid-19 i Storbritannia
anglikanske religiøse ledere ofre for covidpandemien